የህዳሴ ግድብ አጠቃላይ የግንባታ ሒደት 72 በመቶ መድረሱን መንግሥት አስታወቀ
የታላቁ ህዳሴ ግድብ አጠቃላይ የግንባታ ሒደት 72 በመቶ የአፈጻጸም ደረጃ ላይ እንደሚገኝ የውኃ፣ መስኖና ኢነርጂ ሚኒስትር ስለሺ በቀለ (ዶ/ር)፣ በተለይ ከሪፖርተር ጋር በጽሕፈት ቤታቸው ባደረጉት ቆይታ አስታወቁ፡፡ በአሁኑ ወቅት የኤሌክትሮ ሜካኒካል ሥራዎቹ ከ42.3 በመቶ በላይ የደረሱት የህዳሴው ግድብ፣ እንደ አዲስ እየተገነባ የሚገኘውና በርካታ ችግሮች አጋጥመውት የነበረው የሲቪል ስትራክቸር የግንባታ ሒደትም ከ20 በመቶ በላይ አፈጻጸም ማስመዝገቡን የገለጹት ሚኒስትሩ፣ ግንባታው እየተፋጠነ ስለሆነ በአሁኑ ወቅት 4.5 ቢሊዮን ኪዩቢክ ሜትር ውኃ ማከማቸት የሚችልበት አቅም ላይ እንዲደርስ ይጠበቃል ብለዋል፡፡ ውኃው በክረምቱ ወራት በግድቡ ውስጥ ተጠራቅሞ፣ ሁለት የኃይል ማመንጫ ተርባይኖችን የመሞከርና የሙከራ ኃይል ማምረት እንደሚጀመር አስረድተዋል፡፡ ይህም በመጪው ዓመት የካቲትና መጋቢት ወራት ውስጥ እንዲካሄድ መታቀዱን ሚኒስትሩ ገልጸዋል፡፡ ‹‹አሁን የምንገኝበት አፈጻጸም በዚህ ደረጃ ላይ ይገኛል፣ ግንባታውም በጥሩ ሁኔታ እየተካሄደ ይገኛል፤›› ሲሉም አስታውቀዋል፡፡ሁለቱ የኃይል ማመንጫ ተርባይኖች ከ700 ሜጋ ዋት በላይ የኤሌክትሪክ ኃይል የሚያመነጩ መሆናቸውን፣ ይህም ቅድመ ማመንጨት ሥራን መሠረት ያደረገ እንደሆነ፣ እያንዳንዱ የኃይል ማመንጫ ተርባይን 375 ሜዋ ጋት በጠቅላላው 750 ሜጋ ዋት ኃይል ለማመንጨት የሚችሉበት አቅም እንዳላቸው ከሚኒስትር ስለሺ (ዶ/ር) ማብራሪያ ለመረዳት ተችሏል፡፡ ይሁን እንጂ ይህን ያህል መጠን ያለው ኃይል ለማምረት የተከማቸ ውኃና የልቀት መጠን ላይ የሚመሠረት ቢሆንም፣ በክረምት ወራት በግድቡ ውስጥ የሚከማቸው ውኃ ከ565 ሜትር ከፍታ ላይ ሊደርስ እንደሚችል በመታሰቡ፣ ቅድመ ማመንጨት ሥራውን ለማከናወን የሚያስችለው የውኃ መጠን ሊከማች እንደሚችል ይጠበቃል ሲሉም አክለዋል፡፡ የህዳሴ ግድብ በማንኛውም ትልልቅ የግድብ ግንባታዎች ላይ ሊያጋጥም የሚችል ፈታኝ ሁኔታ ቢያጋጥመውም፣ መሠረቱን ለማውጣት የፈጀው ጊዜ የግድቡን የውኃ አቅጣጫ ማስቀየሪያ ከልቨርት ለመገንባት የሚጠበቀውን ጊዜ እንዳጓተተው፣ ከዚያም ወዲህ የኃይድሮሊክና የስቲል ስትራክቸር ግንባታውና የተርባይን ገጠማ ሥራዎች በፈታኝ ሁኔታዎች ውስጥ እንዳለፉ ሚኒስትሩ አስታውሰዋል፡፡ ከዚህ ቀደም የስቲል ስትራክቸር ግንባታ እንዲያካሂዱ ሥራው በተሰጣቸው ተቋራጮች ሥራው ሲጓተት ቢቆይም፣ በአሁኑ ወቅት በሚታየው አጠቃላይ የሥራ ሒደት ግድቡ በፍጥነት እየተገነባ መሆኑን አብራርተዋል፡፡ የግድቡ ግንባታና አጠቃላይ የቴክኒክ ጉዳዮች፣ እንዲሁም መሠረታዊ የውኃ አሞላልና አለቃቀቅ ዕቅዶችና ዝርዝር ሥራዎች ከመነሻው ፕሮጀክቱን ስትቃወም ለቆየችው ግብፅም ሆነ ለሌሎች የተፋሰሱ አገሮች መረጃዎች በግልጽ ሲቀርቡላቸው ቢቆዩም፣ በግብፅ በኩል ግን በግድቡ ግንባታ ላይ ከፍተኛ ተቃውሞና ቅስቀሳዎች ሲደረጉበት መቆየቱ ይታወሳል፡፡ ግብፅ በቅርቡ በአሜሪካ አድሏዊ የድርድር ዳኝነት አማካይነት ኢትዮጵያ ላይ ጫና ለማሳደር መሞከሯ ያሰበችውን ውጤት ባለማስገኘቱ መጠነ ሰፊ የፖለቲካ፣ የዲፕሎማሲና የሚዲያ ዘመቻ ከፍታለች፡፡ በውጭ ጉዳይ ሚኒስትሯ ሳሚ ሽኩሪ የተመራ ልዑክ በአፍሪካና በእስያ በመንቀሳቀስ በኢትዮጵያ ላይ ጫና ለማሳደር ሞክሯል፡፡ የግብፅ ሚዲያዎችም ከምንጊዜውም የበለጠ ፕሮፓጋንዳ በመንዛት ሳይወሰኑ፣ የፈጠራ ዜናዎችን ጭምር በዓለም ደረጃ በማሰራጨት የኢትዮጵያን ብሔራዊ ሉዓላዊነትና ጥቅም በሚነካ መንገድ ተፅዕኖ ለመፍጠር እየተሯሯጡ መሆናቸው በግልጽ ይታወቃል፡፡ ስለዚህና ሌሎችም ጉዳዮች ማብራሪያ የሰጡት ስለሺ (ዶ/ር)፣ በኢትዮጵያም በኩል የግብፅን የተሳሳተ አካሄድ የአፍሪካ አገሮች እንዲገነዘቡት ለማስቻል፣ እንዲሁም የአውሮፓ መንግሥታትም ግብፅ ሆን ብላ የድርድር ሒደቱን በምን አግባብ ወደ ፖለቲካዊ አጀንዳነት እየቀየረችው እንደምትገኝ ለማስረዳት ፕሬዚዳንት ሳህለወርቅ ዘውዴንና የቀድሞውን ፕሬዚዳንት ሙላቱ ተሾመ (ዶ/ር)ን፣ በተጨማሪም የቀድሞው ጠቅላይ ሚኒስትር ኃይለ ማርያም ደሳለኝን በማሰማራት እውነታውን እንዲያስረዱ ማድረጓን አብራርተዋል፡፡ ራሳቸውን ጨምሮ የውጭ ጉዳይ ሚኒስትር ገዱ አንዳርጋቸውና ሌሎችም ዲፕሎማቶች፣ የኢትዮጵያን አቋምና የግድቡን እውነታዎች በተለያዩ አገሮች ተዘዋውረው ሲያስረዱ መቆታቸውን ገልጸዋል፡፡ የቀድሞ ዲፕሎማቶች፣ ጋዜጠኞችና ሌሎችም ባለሙያዎች ከወትሮው በተለየ መንገድ ኢትዮጵያ ስለገነባችው የህዳሴው ግድብ ፕሮጀክት ግብፅ ከምታስተጋባቸው ፕሮፓጋንዳዎች አኳያ እውነታውን ለዓለም ማኅበረሰብ ሲያስረዱና የግብፅን ፈር የሳቱ አሉባልታዎች ሲጋፈጡ ታይተዋል፡፡ የግድቡ ግንባታም ሆነ የሚያመነጨው ኃይል ምንም ዓይነት ለውጥ ሳይደረግበት እንደሚጠናቀቅ፣ በአሜሪካ ፈር የለቀቀ ጫና ሳቢያ ምንም የሚቀር ነገር እንደሌለ መንግሥት አቋሙን ለዓለም ሕዝብ ግልጽ ማድረጉ ይታወሳል፡፡  